Motordiewe loop hul rieme styf in wildtuin(Foto: SAPD) Twee vermeende motordiewe is aangekeer toe hulle besluit het om vir ŉ wyle by een van die piekniekterreine in die Krugerwildtuin uit te span. Die verdagtes, 25 en 43 jaar oud, is op Kersdag by die Afsaal-piekniekterrein in hegtenis geneem nadat hulle besluit het om ŉ tydjie hier te vertoef. Volgens brig. Selvy Mohlala, polisiewoordvoerder, het die voertuig-opsporingsmaatskappy Tracker een van twee gesteelde voertuie opgespoor en die polisie en SANParke se veiligheidspersoneel in kennis gestel. Daar is op twee Toyota Hilux-bakkies beslag gelê. Die voertuie is vroeër die maand in onderskeidelik Delmas en Daveyton gesteel. Die verdagtes het die wildtuin by die Numbi-hek binnegegaan, vermoedelik om polisiebedrywighede op die N4 te vermy. Hulle het moontlik beplan om die park weer deur die Malelane- of Komatipoort-hek te verlaat. Daar is reeds vervalste nommerplate op die voertuie aangebring. Die verdagtes sal na verwagting Woensdag in die hof verskyn op aanklag van die besit van gesteelde voertuie.